Í týpu 1 diabetes taka eyðkennini seg skjótari upp enn í týpu 2. Annars eru somu eyðkenni fyri bæði týpu 1 og 2. Fólk, ið hava týpu 1 diabetes, eru vanliga kløn. Í týpu 1 diabetes taka eyðkennini seg upp eftir døgum, vikum, til mánaðir. Hvussu trupul sjúkueyðkennini eru, valdast hvussu høgt blóðsukrið er. Týpa 2 Tað er serliga vaksin fólk, ið fáa diabetes 2. Diabetes 2 er arvaligt. Tað merkir, at tað liggur í tínum ílegum, at tú kanst fáa sjúkuna. Men ofta er tað, at kosturin ikki er nóg heilsugóður og ov lítið kropsligt arbeiði, sum gera, at sjúkan brýtur út. Diabetes 2 kann tí í ein ávísan mun fyribyrgjast. Áður varð diabetes kallað gamlamannasukursjúka, tí at serliga eldri fólk fingu hana. Men nú á døgum er hetta heitið nakað villleiðandi, tí at broytingin av diabetes 2 millum fólk hevur gjørt, at eisini yngri fólk fáa sjúkuna. Í týpu 2 diabetes ger kroppurin sjálvur insulin, men ikki nóg mikið, av tí at tørvurin ofta er størri. Tann minna insulin ávirkanin ger, at sukurupptøkan í feittvevnaðin og vøddarnar verður tálmað. Hetta ger, at sukurmongdin í blóðinum økist. Barnakonudiabetes Sukursjúkan, ið kann ávísast fyrstu ferð hjá barnakonuni, er ein mildur formur av sukursjúku. Sukursjúkan hvørvur oftast aftur, tá ið hon hevur átt. Hetta økir um vandan fyri trupulleikar í barnsburðinum, og tá ið hon eigur og fyri nýfødda barnið og fyri mammuna, sum frá líður. Sjúkueyðkenni Møgulig barnakonudiabetes eyðkenni eru eisini tey somu sum fyri týpu 2 diabetes: At kasta sær oftari av vatninum og tosti. Ofta eru tó ongi sjúkueyðkenni, og tí verða allar barnakonur við øktum vanda kannaðar. Týpa 1½/LADA Diabetes 1½ rakar aloftast vaksin og verður eisini kallað LADA (Latent Autoimmune Diabetes and Adulthood). Í fyrstuni kunnu fólk hava tamarhald á diabetes 1½ við sunnari og frískari lívsførslu og/ella við øðrum heilivági enn insulini. Hóast tað, so fara fólk fyrr ella seinni at sanna, at tey ikki kunnu stýra blóðsukrinum longri. Um hetta mundið eru nærum allar kyknur, ið gera insulin, týndar. Kroppurin ger so lítið insulin, at neyðugt er at fáa insulin innspræningar. Sjúkueyðkenni Sjúkueyðkennini koma yvir longri tíð og minna um tey somu sum í týpu 1 og 2. MODY MODY stendur fyri” Maturity-Onset Diabetes of the Young”, og eyðkennini koma aloftast áðrenn 25 ára aldurin. Fleiri sukursjúku frábrigdi eru, og eru tey ikki serliga væl kend. Hesi frábrigdi verða undir einum rópt MODY. Í MODY ger kroppurin ikki nóg mikið insulin, men tað, sum gjørt verður, virkar væl–júst tað øvugta sum í týpu 2 diabetes, har nóg mikið insulin verður gjørt, men insulinið munar ikki. Ikki er tí neyðugt altíð at viðgera MODY við insulini. Vandabólkar Umráðandi er, at blóðsukur títt verður mált hjá læknanum, um illgruni er um diabetes. Diabetes 2 sjúkueyðkennini eru veik og koma sníkjandi, tí kunnu mánaðir og ár ganga, áðrenn sjúkueyðkennini kunnu staðfestast. Verða sjúkueyðkennini staðfest tíðliga, so hevur tú møguleikan at ansa væl eftir heilsuni. Tú kanst fáa hóskandi viðgerð og møguleikan at bøta um lívsgóðskuna, at betra heilsuna, so undan slepst eftirsjúkum. Er talan um diabetes 2, so verður fyrst av øllum roynt at fáa broytt lívsførsluna. Um tað ikki hjálpir til at fáa blóðsukrið í fasta legu, so verða ymisk sløg av heilivági nýtt, sum eru blóðsukur-stabiliserandi. Summir sjúklingar verða viðgjørdir við fleiri sløgum av tablettum samstundis. Og eisini kann gerast neyðugt at viðgera við insulini, sum sjúklingar við diabetes 1 verða viðgjørdir við. Insulin er ein innspræningarløgur í t. d. einum penni, og sum fólk sjálv prika seg við. Ein onnur viðgerð er at innspræna eitt tarm-hormon líknandi evni GLP-1 samstundis við tablett viðgerð. Tablettir fyri sukursjúku kunnu býtast upp í høvuðsheiti: Evni, ið frígera insulin Evni, sum stimbra sukurbrenningina Evni, sum tálma, at sukur verður upptikið úr tarmunum Øll fólk, ið hava sukursjúku, skulu eta heilsugóðan kost, mælt verður til at:-Kosturin skal vera í minsta lagi 600 g av grønmeti, av hesum 3 fruktir-Kosturin skal vera 300 g fiskur–helst feitan–um vikuna-At eta soltnan mat við at minka um mjólkarúrdráttir og kjøt, og í mesta lagi 25-30% av orkuni í kostinum skal koma frá feitti-At eta 3 høvuðsmáltíðir og 3 millummáltíðir um dagin og royna at eta somu nøgd av kolhydrati hvønn dag Kropsvenjing Tey fólk, ið hava týpu 2 diabetes, viga ofta ov nógv. Tí verður mælt til, at kropsvenjing er ein partur av viðgerðini av yvirvektini. Hvat kann eg gera? -Máta blóðsukrið regluliga-Gev gætur, um blóðtrýstið er høgt ella lágt-Sjálv/-ur at innspræna insulin-Hav altíð drúvusukur uppi á tær, um blóðsukrið gerst ov lágt-Far regluliga til lækna at kanna eygu, føtur, nervalag og nýru-Set teg í samband við lækna, um tú verður sjúk/-ur av aðrari orsøk. Av tí at diabetikarar eru í størri vanda fyri æðrakálking, so verður mælt til at leggja av at roykja. At staðfesta sjúkueyðkenni Um diabetes 2 sjúkueyðkenni skulu staðfestast, so verður blóðroynd tikin, sum gevur miðalblóðsukurtalið í átta til tólv vikur–hetta verður rópt HbA 1c og langtíðarblóðsukrið-í dagligari talu eisini slatri-blóðsukrið. Alt hetta kann bert gerast við serligari mátiútgerð hjá tínum diabetesviðgera ella á eini kanningarstovu. Royndin sigur nakað um títt blóðsukur yvir eina longri tíð og ikki bara í løtuni. Fyri at tryggja at royndin gevur rætta úrslitið, verða tvær royndir gjørdar, men við ávísari tíð millum royndirnar. Í einstøkum førum verður ikki viðmælt at nýta HbA 1c blóðroyndina–eitt nú um kvinna er við barn. Í slíkum førum mæla heilsumyndugleikarnir til at nýta gamla mátan-at máta blóðsukrið á fastandi hjarta. Eftirsjúkur Um tú hevur diabetes 2, so kanst tú, sum árini ganga, fáa eftirsjúkur. Fleiri ár, tú hevur havt diabetes, jú størri er vandin fyri eftirsjúkum, og valdast eisini, hvussu diabetes hevur verið viðgjørt og verður viðgjørt. Eisini ikki-diabetikarar kunnu fáa ov lágt blóðsukur. Ikki er heilt vist, at tú fært sjúkueyðkenni, um blóðsukrið er lágt, men vanligu sjúkueyðkennini eru: Tú sveittar Tú hevur hjartabankan Tú verður svimbul Tú fært høvuðpínu og vaml Tú kanst fáa krampar Tú svímar Um tú hevur diabetes, og bloðsukrið gerst ov lágt, so kanst tú fáa insulinskelk, tú missir vitið og fært krampar. Um eyðkenni eru, at blóðsukrið er lágt, skalt tú beinanvegin fáa tær sukur (kolhydrat), sum kroppurin skjótt upptekur. Talan kann vera um juice, drúvusukur ella vanligt sukur. Síðani eigur tú at fáa tær eitt nú rugbreyð ella grovbreyð við viðskera fyri at forða fyri, at blóðsukrið aftur gerst lágt eftir lítlari løtu. Um blóðsukrið er ógvuliga lágt, so kanst tú verða viðgjørd/-ur við glucagon, sum verður sprænt inn í blóðæðr, í ein vødda ella undir húðina. Tað ger, at blóðsukrið hækkar.